Den danske astronaut Andreas Mogensen har netop offentliggjort på Twitter, at hans mission ud i rummet har fået navnet Iriss.

Danskeren tager af sted på sin rummission i oktober 2015, og destinationen er Den Internationale Rumstation, ISS. Der skal han blandt andet forske i nyt kommunikationsudstyr, der gør det nemmere at kommunikere mellem rumstationen og Jorden og en ny beskyttende kropsdragt kaldet ’Skinsuit’, der kan modvirke de skadelige virkninger af vægtløshed.

Iriss er et ordspil på regnbuehinden i øjet (iris) og rumstationens navn, ISS. Navnet blev fundet ved at spørge offentligheden om hjælp, og der blev indsendt 750 forslag fra hele Europa.

»Det glæder mig, at min mission, som jeg allerede har trænet længe imod, nu har fået et navn, og jeg ser frem til at præsentere det og fortælle, hvorfor det netop var det navn, vi valgte ud af de mange hundrede gode forslag, der er kommet ind,« sagde Andreas Mogensen i en pressemeddelelse, der blev sendt ud som optakt til offentliggørelsen af navnet.

Annonce:

»Det er dejligt, at der er så stor interesse om missionen, som jeg håber, kan være med til at skabe en større interesse for rumfart og naturvidenskab,« fortsætter han.

Navnet står på rumdragten



Andreas Mogensen blev i 2009 udvalgt til at deltage i ESAs – European Space Agencys – astronautprogram blandt 8.413 ansøgere. Dermed blev han den første danske statsborger, der kunne kalde sig astronaut.

Når astronauten til oktober næste år rejser af sted på den 10-dages mission til Den Internationale Rumstation, vil missionsnavnet stå på hans astronautdragt. Der vil også være et logo, men det er ikke udvalgt endnu - faktisk har du chancen for at designe logoet. Har du et forslag, kan du sende det ind inden 1. september.

Proceduren finder du på www.esa-astronaut.dk.